Zagreb, 9. svibnja 2018.g.

**Z A P I S N I K**

sa **10. sjednice** Povjerenstva za odlučivanje o sukobu interesa održane dana 9. svibnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković. Predsjednica Povjerenstva otvara sjednicu i predlaže usvajanje zapisnika sa 9. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda, te poziva članove da se izjasne o tome da li prihvaćaju predloženi dnevni red.

Članica Povjerenstva Tončica Božić predlaže da se dnevni red dopuni s toč. 12. Donošenje odluke o pokretanju ili nepokretanju postupka u predmetu **P-79/16, dužnosnik ZORAN MILANOVIĆ, zastupnik u Hrvatskom saboru do 28. veljače 2017.g.**

Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-53/16, dužnosnik IVICA TURIĆ, općinski načelnik Općine Perušić,** izlaže predmet te navodi da je Povjerenstvo protiv dužnosnika pokrenulo postupak, zbog potpisivanja, u ime Općine Perušić, više ugovora o zakupu poslovnog prostora i poljoprivrednog zemljišta, sklopljenih između Općine i poljoprivredne zadruge PERUŠIĆANKA NOVA od 2012. do 2015.g. te okolnosti da je Općina od navedene zadruge nabavila mješovitu robu na temelju moguće diskrecijske odluke dužnosnika kao odgovorne osobe naručitelja, a s obzirom na činjenicu da je supruga dužnosnika jedan od četvero osnivača navedene zadruge od osnivanja 2010.g., odnosno da je u vrijeme donošenja ove odluke OPG Turić Ivanka, čiji je nositelj supruga dužnosnika, jedan od 9 članova iste zadruge. Dužnosnik nije dostavio očitovanje na odluku o pokretanju postupka.

Izvršen je uvid u javno objavljene podatke, podatke Agencije za plaćanja u poljoprivredi, ribarstvu i ruralnom razvoju, Općine Perušić i poljoprivredne zadruge.

Izvjestiteljica predlaže da se donese odluka kojom se utvrđuje da je dužnosnik počinio povredu načela djelovanja iz članka 5. stavka 1. ZSSI-a jer je propustio da se izuzme te povjeri zamjeniku potpisivanje ugovora u ime Općine s poljoprivrednom zadrugom PERUŠIĆANKA NOVA iz Perušića, s obzirom na činjenicu da je supruga dužnosnika jedan od četvero osnivača navedene zadruge odnosno jedan od 9 članova iste zadruge. Također predlaže da se utvrdi da dužnosnik nije počinio povredu vezano nabavu mješovite robe s obzirom da navedeni poslovni odnosi nisu zasnovani na temelju odluke dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-324/16, dužnosnik ŽELJKO STANEC, zamjenik gradonačelnika Grada Samobora** izlaže predmet i navodi da je Povjerenstvo pokrenulo postupak protiv dužnosnika radi utvrđivanja je li povodom obavljanja funkcije predstavnika Grada Samobora, kao jedinog osnivača u Skupštini trgovačkog društva ODVODNJA SAMOBOR d.o.o., bio u potencijalnom sukobu interesa koji bi proizlazio iz donošenja odluka iz nadležnosti Skupštine koje se odnose na radni i materijalni status direktora tog trgovačkog društva, u razdoblju od 2. siječnja 2015.g. kada je diskrecijskom odlukom direktora Krešimira Jelića u istom trgovačkom društvu zaposlen sin dužnosnika, s obzirom da navedena okolnost može utjecati na nepristranost dužnosnika u obavljanju dužnosti. Na dostavljenu Odluku dužnosnik nije dostavio svoje očitovanje.

Izvršen je uvid u podneseno Izvješće o imovinskom stanju dužnosnika, dostupne baze podataka sudskog registra i Porezne uprave te podatke i isprave od trgovačkog društva ODVODNJA SAMOBOR d.o.o.

Izvjestiteljica predlaže da se donese odluka kojom se utvrđuje da se dužnosnik nalazio u situaciji sukoba interesa, u svojstvu jedinog člana Skupštine trgovačkog društva s obzirom da je sin dužnosnika diskrecijskom odlukom direktora zaposlen u navedenom trgovačkom društvu, a za koju se okolnost osnovano može smatrati da je utjecala na nepristranost dužnosnika prilikom donošenja zaključka Skupštine navedenog trgovačkog društva o prihvaćanju izvješća o ispunjenju Plana poslovanja, a koje odluke Skupštine su izravno ili neizravno utjecale na status direktora istog trgovačkog društva te prilikom donošenja zaključka Skupštine trgovačkog društva o prihvaćanju Plana poslovanja za 2015.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno..

**Prelazi se na raspravljanje o 3. točci dnevnog reda.**

Utvrđuje se da je sjednici pristupio dužnosnik Mario Bebić.

Član Povjerenstva Davorin Ivanjek kao izvjestitelj u predmetu **P-144/17, dužnosnik MARIO BEBIĆ, pomoćnik ministra rada i mirovinskog sustava do 15. siječnja 2017.g.,** izlaže predmet te navodi da je Povjerenstvo protiv dužnosnika pokrenulo postupak zbog stupanja u radni odnos u trgovačkom društvu HP – Hrvatska pošta d.d. unutar razdoblja od dvanaest mjeseci od dana prestanka obnašanja dužnosti bez prethodne suglasnosti Povjerenstva, iako je postojao poslovni odnos između Ministarstva rada i mirovinskog sustava i trgovačkog društva HP – Hrvatska pošta d.d. Dužnosnik je u otvorenom roku podnio očitovanje.

Otvara se rasprava.

Predsjednica Povjerenstva želi istaknuti da se prema njenom mišljenju u navedenoj situaciji ne radi o poslovnom odnosu između Ministarstva rada i mirovinskog sustava i trgovačkog društva HP – Hrvatska pošta d.d. već bi to okarakterizirala kao komunalne usluge.

Predsjednica daje riječ dužnosniku koji navodi da je prema propisima o pružanju poštanskih usluga te zakonodavstvu Europske unije trgovačko društvo HP- Hrvatska pošta d.d. jedini operater koji može pružati univerzalne poštanske usluge pa stoga tijela javne vlasti obuhvaćena Okvirnom sporazumom nisu imala mogućnost sklapanja ugovora za poštanske usluge s drugim poslovnim subjektima, ali da navedena tijela javne mogu sklapati s drugim poslovnim subjektima ugovore za usluge koje nisu definirane Okvirnom sporazumom. Dužnosnik ističe da je prije zasnivanja predmetnog radnog odnosa zatražio od pravne službe Ministarstva rada i mirovinskog sustava postoje li zakonske zapreke za stupanje u radni odnos te da je vodio računa o tome da nakon prestanka obnašanja dužnosti pomoćnika ministra ne zasnuje radni odnos u okviru neke druge javne dužnosti iz ZSSI-a. Dužnosnik je dobio pravno mišljenje da ne postoji poslovni odnos između Ministarstva rada i mirovinskog sustava i navedenog trgovačkog društva, obzirom da pojedinačni ugovor sklopljen s istim trgovačkim društvom unutar uvjeta definiranih Okvirnim sporazumom samo pobliže određuje manje važne stavke poput mjesta predaje pošiljki te tumači da nije u sukobu interesa obzirom da nije poduzeo bilo koju radnju prije nastanka tog poslovnog odnosa.

Izvjestiteljica predlaže da se donese odluka kojom se utvrđuje da je dužnosnik počinio povredu članka 20. stavka 1. ZSSI-a, u svezi sa člankom 20. stavkom 4. ZSSI-a stupanjem u radni odnos u trgovačkom društvu HP unutar razdoblja od dvanaest mjeseci od dana prestanka obnašanja dužnosti bez prethodne suglasnosti Povjerenstva te da izricanje sankcije nije svrsishodno s obzirom na protek više od 12 mjeseci od prestanka obnašanja dužnosti. Sukladno članka 20. stavka 5. ZSSI-a o utvrđenoj povredi obavijestiti će se nadležno državno odvjetništvo.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Utvrđuje se da je sjednicu napustio dužnosnik Mario Bebić.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-163/17, dužnosnica KATARINA MIHELČIĆ, zamjenica gradonačelnika Grada Delnica**, izlaže predmet te navodi da je Povjerenstvo protiv dužnosnice pokrenulo postupak zbog istovremenog primanja plaće i primitka prigodne nagrade. Na odluku o pokretanju postupka dužnosnica je podnijela pisano očitovanje. U postupku je izvršen uvid u Informatički sustav Porezne uprave i dopis Ministarstva uprave.

Izvjestiteljica predlaže da se donese odluka kojom se utvrđuje da je dužnosnica počinila povredu članka 7. točke d) ZSSI-a istovremenim primanjem plaće i primitkom prigodnih nagrada 30. travnja 2014.g. u iznosu od 400,00 kuna i 1. kolovoza 2014.g. u iznosu od 2.500,00 kuna, kao dodatnih naknada za poslove obnašanja javne dužnosti te da joj se za utvrđenu povredu izrekne sankcija opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Utvrđuje se da je sjednici pristupio dužnosnik Davor Vlaović.

Član Povjerenstva Davorin Ivanjek kao izvjestitelj u predmetu **P-164/17, dužnosnik DAVOR VLAOVIĆ, zastupnik u Hrvatskom saboru,** izlaže predmet te navodi da je Povjerenstvo protiv dužnosnika pokrenulo postupak zbog istovremenog primanja plaće i primanja prigodnih nagrada. Na odluku o pokretanju postupka dužnosnik je dostavio očitovanje. U postupku je izvršen uvid u Informatički sustav Porezne uprave i dopis Ministarstva uprave.

Otvara se rasprava.

Predsjednica Povjerenstva daje riječ dužnosniku koji u bitnom ponavlja navode iz očitovanja i ističe da je postupao je po stavu stručne službe kao i drugi dužnosnici te mu nije bila namjera prekršiti odredbe ZSSI-a.

Izvjestiteljica predlaže da se donese odluka kojom se utvrđuje da je dužnosnik počinio povredu članka 7. stavka 1. podstavka d) ZSSI-a zbog istovremenog primanja plaće i primanja prigodnih nagrada, sve u 2014.g., i to: 24. srpnja 2014.g. u iznosu od 1.250,00 kn, 11. prosinca 2014.g. u iznosu od 380,00 kn te 22. prosinca 2014.g. u iznosu od 1.250,00 kn, što predstavlja primanje dodatne naknade za poslove obnašanja javnih dužnosti, počinio je povredu članka 7. stavka 1. podstavka d) ZSSI-a te da mu se za utvrđenu povredu izrekne sankcija opomene.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Utvrđuje se da je sjednicu napustio dužnosnik Davor Vlaović.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-179/17, dužnosnik GORAN LOVREC, općinski načelnik Općine Gornji Mihaljevec,** izlaže predmet te navodi da je Povjerenstvo protiv dužnosnika. pokrenulo postupak zbog istovremenog obnašanja navedene dužnosti i obavljanja funkcije direktora trgovačkog društva Aquila d.o.o. Na odluku o pokretanju postupka dužnosnik je podnio očitovanje. U postupku je izvršen uvid u dopis Općine Gornji Mihaljevec i podatke sudskog registra Trgovačkog suda u Varaždinu.

Izvjestitelj predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a istovremenim obnašanjem dužnosti i obavljanjem funkcije direktora trgovačkog društva Aquila d.o.o te da mu se za utvrđenu povredu izrekne sankcija obustave isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u četiri jednaka uzastopna mjesečna obroka, svaki u pojedinačnom iznosu od 500,00 kn.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-188/17, dužnosnik MARIO FILIPAŠIĆ, zamjenik općinskog načelnika Općine Kalnik,** izlaže predmet te navodi da je Povjerenstvo protiv dužnosnika pokrenulo postupak zbog istovremenog obnašanja navedene dužnosti i obavljanja funkcije člana Uprave (direktora) trgovačkog društva Life Kalnik d.o.o. Na odluku o pokretanju postupka dužnosnik je dostavio pisano očitovanje. Prikupljeni su svi relevantni podaci.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a istovremenim obnašanjem dužnosti i obavljanjem funkcije člana Uprave te da mu se za utvrđenu povredu izrekne sankcija opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-413/17, dužnosnik TIHOMIR MARINKOVIĆ, općinski načelnik Općine Bol,** izlaže predmet te navodi da je protiv dužnosnika Povjerenstvo pokrenulo postupak zbog propusta dužnosnika da prije izdavanja rješenja o korištenju javne površine Ugostiteljskom obrtu Dario, u dostavi cjelokupnu dokumentaciju iz koje je vidljivo kako su provedene upute iz Mišljenja Povjerenstva broj: 711-I-187-M-11/17-02-11 od 9. veljače 2017.g. Na odluku o pokretanju postupka dužnosnik se nije očitovao. Izvršen je uvid u izvadak iz obrtnog registra Ureda državne uprave u Splitsko-dalmatinskoj županiji. U predmetu koji se pred Povjerenstvom vodio pod brojem P-203/15 Povjerenstvo je pribavilo Odluku o korištenju javnih površina na području Općine Bol i Odluku o naknadama za korištenje javnih površina, koju je donijelo Općinsko vijeće Općine Bol, na 4/2014 sjednici, održanoj 3. lipnja 2014.g.

Izvjestiteljica predlaže da se donese odluka kojom se utvrđuje da je dužnosnik počinio povredu članka 18. stavka 4. ZSSI-a propustom da prije izdavanja rješenja o korištenju javne površine za 2017.g. Ugostiteljskom obrtu Dario, Povjerenstvu dostavi cjelokupnu dokumentaciju iz koje je vidljivo kako su provedene upute iz Mišljenja Povjerenstva broj: 711-I-187-M-11/17-02-11 od 9. veljače 2017.g. Sukladno članku 18. stavku 6. ZSSI-a predmet će se dostaviti nadležnom državnom odvjetništvu na daljnje postupanje radi utvrđenja ništetnosti pravnog posla navedenog u točki I. izreke ove odluke. Za navedenu povredu predlaže sankciju obustave isplate dijela neto mjesečne plaće u ukupnom iznosu od 4.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 2.000,00 kn.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **P-191/17, dužnosnik DINKO PIRAK, gradonačelnik Grada Čazme,** izlaže predmet te navodi da je zaprimljena anonimna prijava u kojoj se u bitnome navodi da navedeni dužnosnik u izvješću o imovinskom stanju nije naveo stvarno imovinsko stanje, odnosno nije naveo sve nekretnine u svom vlasništvu niti točan podatak o iznosu kredita. Usporedbom podataka iz podnesenih izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad. Dužnosnik je pozvan da dostavi očitovanje te u očitovanju nije dao valjano obrazloženje kojim bi opravdao nepotpuno i netočno navođenje podataka o nekretninama u vlasništvu dužnosnika i njegove supruge.

Izvjestiteljica predlaže da se donese odluka o pokretanju postupka zbog moguće povrede članka 8. i 9., u vezi s člankom 27. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-327/17, dužnosnik JOSIP KOVAČ, zamjenik općinskog načelnika Općine Crnac,** izlaže predmet te navodi da je protiv dužnosnika podnesena prijava u kojoj se u bitnome navodi da je Općina Crnac stupala u poslovne odnose s poslovnim subjektima OPG Zdenka Kovač i OPG Ivan Kovač, čiji su nositelji Zdenka Kovač, bračni drug dužnosnika Josipa Kovača, zamjenika općinskog načelnika Općine Crnac, i Ivan Kovač, sin istog dužnosnika. U postupku su prikupljeni relevantni podaci.

Izvjestiteljica predlaže da se donese odluka o pokretanju postupka zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovni odnos Općine Crnac s poslovnim subjektima OPG Zdenka Kovač i OPG Ivan Kovač, čiji su nositelji Zdenka Kovač, bračni drug dužnosnika i Ivan Kovač, sin dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Predsjednica Povjerenstva kao izvjestiteljica u predmetu **M-59/18, na zahtjev dužnosnika VEDRANA KRAMARIĆA, općinskog načelnika Općine Kneževi Vinogradi,** izlaže predmet te navodi da dužnosnik traži mišljenje jesu li članovi općinskog vijeća u sukobu interesa kod glasovanja o Programu raspolaganja ili glasovanja o Odluci o davanju zakup u slučaju da su zainteresirani za zakup poljoprivrednog zemljišta, odnosno u slučaju da su ponuditelji za poljoprivredna zemljišta kod zakupa, kao i u slučaju da su potencijali ponuditelji članovi njihovih OPG-a i članovi obitelji.

Izvjestiteljica predlaže da se donese mišljenje da članovi predstavničkih tijela jedinica lokalne i regionalne samouprave, odnosno članovi općinskih i gradskih vijeća, kao i članovi županijske skupštine, nisu dužnosnici u smislu odredbi ZSSI-a i na iste se ne primjenjuju odredbe navedenog Zakona, a radi očuvanja integriteta i vjerodostojnosti upućuje se dužnosnik da pravovremeno podnese novi zahtjev za davanjem mišljenja Povjerenstva u slučaju promijene okolnosti na temelju kojih je Povjerenstvo dalo ovo mišljenje, odnosno u slučaju dvojbi oko postupanja u skladu s odredbama ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **P-79/16, dužnosnik ZORAN MILANOVIĆ, zastupnik u Hrvatskom saboru do 28. veljače 2017.g.,** izlaže predmet te navodi da je Povjerenstvo otvorilo predmet pod brojem SI-18/13 povodom saznanja objavljenih u medijima iz kojih proizlazi da je trgovačkom društvu u vlasništvu dužnosnikovog brata banka odobrila kredit iako navedeno trgovačko društvo nema prometa ni zaposlenika. Nadalje, da je u razdoblju u kojem je dužnosnik obnašao dužnost predsjednika Vlade Republike Hrvatske Zinka Bardić istovremeno obavljala poslove savjetnice za odnose s javnošću dužnosnika i funkciju direktorice trgovačkog društva čiji klijenti su poslovali s državom i kupovali državne tvrtke. Također, na internetskim portalima objavljeno je da je dužnosnik za stan u Krajiškoj ulici u Zagrebu podigao stambeni kredit po povlaštenim uvjetima. Protiv dužnosnika je podnesena i anonimna prijava u kojoj se u bitnome navodi da je dužnosniku odobren kredit Ljubljanske banke u iznosu od 3.2 milijuna eura. Podnositelj prijave navodi mogućnost da kredit nije odobren osobno dužnosniku, već osobama koje su povezane s dužnosnikom, odnosno članovima njegove obitelji te ističe da isti nije naveden u izvješću o imovinskom stanju dužnosnika. U postupku su prikupljeni svi relevantni podaci. U odnosu na dio navoda za kupnju stana u Krajiškoj ulici u Zagrebu i odobren kredit u Erste&Steiermarkische Bank d.d. već je donesena odluka o nepokretanju postupka.

Izvjestiteljica predlaže da se i u donosu na ostale navode donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**